Nuwe Stories-kortverhaalwedstryd 2013: Onderhoud met Solette Stander - LitNet
Nuwe Stories-kortverhaalwedstryd 2013: Onderhoud met Solette Stander
Naomi Bruwer, Solette Swanepoel 2013-12-11
"Kop agteroor, oë wydgerek" is 'n storie oor tuindwerge, bokhorings, 'n motorfiets en 'n visioen. In hierdie verhaal word die absurde ontgin: 'n radikale gesin wat glo dat hulle die einde van die wêreld kan voorspel. Die gebeure speel af in Ruspoort, 'n fiktiewe plattelandse dorpie, en die verhaal word vertel deur 'n seuntjie wat grootoog na sy vreemde bure loer.
Ek het die proses as baie leersaam ervaar. Dit was juis ook die aanvanklike rede waarom ek ingeskryf het – die kompetisie het vir my soos 'n baie goeie leergeleentheid gelyk.
Showing, not telling,met ander woorde om die handelinge, dialoog en vertelsituasie só te gebruik dat dit iets oor die karakters sê, sonder dat daardie "iets" pertinent gesê word.
Ek lees eintlik 'n wye verskeidenheid genres: van romans, kortverhale en poësie tot kinder- en jeugboeke. Ek is 'n groot aanhanger van Eben Venter se skryfwerk omdat hy daarin slaag om die menslike so uitstekend te verwoord. Dan is ek ook mal oor Marlene van Niekerk se skryfkuns, want daar is min wat karakterisering en vertelling so goed soos sy bemeester het. Verder bewonder ek hoe skrywers soos Salman Rushdie en Anne Michaels met taal kan toor.
Ek kan natuurlik ook nie kortverhaalmeesters soos Abraham de Vries en John Miles uitlaat nie – min mense kan dit regkry om so baie in so min woorde te vertel. O, ja en dan lees ek ook koerant, want 'n mens kan nie jou oë vir die werklikheid toeknyp nie. 🙂